曹將軍
作者：安如山
朝代：宋

paragraphs: 將軍精悍姿，齒齒碎鐵石。
在昔童稚中，但聞飽經術。
縱橫騁柔翰，丹雘間金碧。
有司塞明詔，敝邑屈詞伯。
芹香春水生，冠玉侍重席。
脫略章句陋，搜抉窮理窟。
未及文化成，其如王土窄。
丈夫報主願，豈必蒙清秩。
蒼然請去位，滿面秋栗烈。
糾合熊虎羣，旌旆揚廣陌。
正當摩厲閒，一鼓拔勍敵。
屯兵沔水源，千里斧截截。
浩蕩排煙旻，西極安屼嵲。
奈何國無人，腐儒秉旄鉞。
賞予入私門，金湯授盜賊。
公時奮臂爭，反遭獻玉刖。
三軍視馬首，痛哭下天壁。
功成坐齟齬，憤怒鬚插戟。
中宵拔劍起，肅肅整勁翮。
吐氣風雲生，搴旗陷堅列。
貫穿死生地，蹀血天地黑。
勢雖衆寡懸，形未雌雄决。
路窮斷首尾，衆盡乃手格。
豈知龍虎逝，黯淡山川色。
百萬尚震驚，嗚呼死諸葛。
長城但自壞，千里痛稠結。
肉食無遠謀，野史有直筆。
酒酣歌節士，皛皛霜日白。